b'\n_START_ARTICLE_\nTehni\xc5\xa1ki muzej Slovenije\n_START_SECTION_\nZgodovina\n_START_PARAGRAPH_\nTMS je bil ustanovljen leta 1951 na predlog Cirila Rekarja z namenom evidentiranja, dokumentiranja, zbiranja, urejanja, hranjenja in zavarovanja tehni\xc5\xa1ko kulturne dedi\xc5\xa1\xc4\x8dine, tehni\xc5\xa1kih premi\xc4\x8dnih spomenikov in znamenitosti na podro\xc4\x8dju Slovenije. Uredba o ustanovitvi TMS je bila objavljena v Uradnem listu LRS, \xc5\xa1t. 14 z dne 3. 4. 1951 in v Uradnem listu LRS, \xc5\xa1t. 34 z dne 16. 10. 1951 \xc5\xa1e pravilnik o ustroju in poslovanju._NEWLINE_Za prvega ravnatelja je bil imenovan Franjo Ba\xc5\xa1 (1952\xe2\x80\x9363), sledili so mu Marjan Vidmar (1963\xe2\x80\x9394), Vladimir Vilman (1994\xe2\x80\x9398), Orest Jarh (1998-2014), od leta 2014 vodi muzej Natalija Polenec. TMS je dobil ob ustanovitvi prve uradne prostore v ljubljanski Kazini na dana\xc5\xa1njem Kongresnem trgu 1, od leta 1954 do 2014 je bila uprava na Parmovi 33 v Ljubljani in od leta 2014 dalje na Tr\xc5\xbea\xc5\xa1ki cesti 2 v Ljubljani._NEWLINE_Prve muzejske zbirke TMS (urejanje in gojenje gozdov, izkori\xc5\xa1\xc4\x8danje gozdov, \xc5\xbeagarstvo in lesna obrt ter lovstvo) so bile odprte za javnost 25. oktobra 1953 v nekdanjem kartuzijanskem samostanu v Bistri pri Vrhniki.'